Toshkent viloyatida qurilish ishlariga 1,5 trillion so‘m mablag‘ sarflanadi

O‘zA xabar berishicha, Toshkent viloyatida 2013-2015-yillarda yo‘l-transport, muhandislik-kommunikatsiya va ijtimoiy infratuzilmani rivojlantirish uchun 1 trillion 560 milliard so‘mdan ortiq mablag‘ o‘zlashtirilishi ko‘zda tutilgan.

Viloyat shahar va qishloqlaridagi aholi punktlarining arxitekturaviy qiyofasini milliy an’ana va zamonaviy shaharsozlik talablariga muvofiq tubdan yaxshilash, yo‘l-transport, telekommunikatsiya tarmoqlarini rivojlantirish, ta’lim va tibbiyot muassasalari, madaniyat va sport inshootlarini modernizatsiya qilish, ko‘rsatilayotgan xizmatlar darajasi, sifati va samaradorligini oshirish, suv va issiqlik ta’minoti tizimlari, elektr energiyasi va tabiiy gaz tarmoqlarini qurish va ta’mirlash bo‘yicha muayyan ishlar bajarilmoqda.

Toshkent–Bekobod avtomobil yo‘lining O‘rta Chirchiq tumanidan o‘tgan 5,8 kilometrlik qismida – Bektemir ko‘chasida amalga oshirilayotgan bunyodkorlik ishlari bunga misoldir.
Bektemir ko‘chasida zamonaviy loyihalar asosida 162 uy-joy, saksonga yaqin savdo va xizmat ko‘rsatish ob’ekti hamda bir necha sport inshooti bunyod etiladi.
Bunday ishlar viloyatning boshqa tuman va shaharlarida ham amalga oshirilmoqda. Olmaliq, Bekobod, Chirchiq va Yangiyo‘l shaharlarida har biri 480 xonadonli yigirmata ko‘p qavatli uy bunyod etish bo‘yicha tijorat banklari bilan birgalikda loyiha-smeta hujjatlari ishlab chiqilmoqda.
Foto © O‘zA